|  |  |  |
| --- | --- | --- |
| **በአለም አቀፍ የኢትዮጵያ ወንጌላዊት ቤተ ክርስቲያን የመዘምራን እና የአምልኮ ቡድኖች መተዳደሪያ ደንብ** | 2023 | |
|  | |  |

**በአለም አቀፍ የኢትዮጵያ ወንገላዊት ቤተ ክርስቲያን የመዘምራን እና የአምልኮ ቡድኖች መተዳደሪያ ደንብ**

ቤተ ክርስቲያን በመንፈሳዊም ሆነ በድርጅታዊ ገጽታዋ በጌታችን በኢየሱስ ክርስቶስ የተመሠረተች እና በመሠራት ላይ ያለች አካል ናት። (ማቴ 16፡18) የአለም አቀፍ የኢትዮጲያ ወንገላዊት ቤተ ክርስቲያንም በእግዚአብሔር ምሪት የተመሠረተች እና በጌታችን በኢየሱስ ክርስቶስ አምነው የዳኑ ቅዱሳን እግዚአብሔርን በእውነት እና በመንፈስ የሚያመለኩባት ቤተ ክርስቲያን ነች።

የአለም አቀፍ የኢትዮጵያ ወንላዊት ቤተ ክርስቲያን ከእግዚአብሔር በተሰጣት ራዕይ መሠረት አቅም በፈቀደ መጠን ወንጌልን ያለምንም መቆጠብ ለአለም ሁሉ የምታደርስ የእግዚአብሔር ቤተ ክርስቲያን ስትሆን ይህንንም ለማድረግ በውስጧ የተለያዩ የአገልግሎት ዘርፎችን አዋቅራለች። ከነዚህም የአገልግሎት ዘርፎች ውስጥ አምልኮ እና ውዳሴን በተመለከተ በእግዚአብሔር ፊት ጧፋጭ እና መልካም መአዛ ያለውን የአምልኮ የምስጋና እና የውዳሴን መስዋእት ለእግዚአብሔር ለማቅረብ ይቻል ዘንድ ቤተ ክርስቲያኒቱ የተለያዩ የመዘምራን እና የአምልኮ ቡድኖችን በመዝሙር እና በአምልኮ አገልግሎት (IEEC Music and Worship Ministry) ስር አዋቅራለች። ወደፊትም አቅም በፈቀደ ሁኔታ እና እንደየአስፈላጊነቱ አዳዲስ የመዘምራን እና የአምልኮ ቡድኖችን ታዋቅራለች። እነኚህን የመዘምራን እና የአምልኮ ቡድኖችን ወጥ በሆነ መልኩ ቅርፅ አስይዞ እግዚአብሔርን በይበልጥ ለማገልገል ይቻል ዘንድ ይህ የመዘምራን እና የአምልኮ ቡድኖች መተዳደሪያ እ ኤ አ በ2014 ተዘጋጅቷል።

ይህ የመዘምራን እና የአምልኮ ቡድኖች መተዳደሪያ ደንብ የቤተ ክርስቲያኒቱን ራዕይ እና እድገትን ያገናዘበ ሲሆን ለእግዚአብሔር ክብር ለምዕመናን በረከት ለወንጌል ስርጭት መፋጠን እንዲሁም የመዘምራን እና የአምልኮ ቡድኖች እግዚአብሔር ከአገልጋዮቹ በሚጠብቀው ሁኔታ ለማገልገል እንዲችሉ ለመርዳት ታስቦ በአለም አቀፍ የኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት (IEEC Music and Worship Ministry) የተዘጋጀ ነው።

ይህን የመተዳደሪያ ደንብ በቤተክርቲያኒቱ ውስጥ በበላይነት የሚያስጠብቀው በአለም አቀፍ የኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት ሲሆን እንደየአስፈላጊነቱ ይህ የመተዳደሪያ ደንብ መሻሻል ሲኖርበት ማለትም በውስጡ ሊጨመሩ ወይንም ሊቀነሱ የሚገቡ ሐሳቦች እና አንቀፆች እንዳሉ በየኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት ሲታመንበት በወቅቱ ያሉትን የመዘምራን እና የአምልኮ ቡድን አባላትን እንዲሁም በወቅቱ ያሉትን የመዘምራን እና የአምልኮ ቡድን መሪዎችን ሳይማክር በአለም አቀፍ የኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት በከፊል ወይንም በሙሉ ሊሻሻል ይችላል።

የመዘምራን እና የአምልኮ ቡድኖች አባላት የቡድን አገልግሎት እንደመሆኑ አባላት በተለያየ የመንፈሳዊ ደረጃዎች እና መረዳቶች ላይ ስለሚኖሩ በመዘምራን እና በአምልኮ ቡድኖችን ውስጥ ማእከላዊ የሆነና ጥራቱን የጠበቀ መመሪያ እንዲኖር ለማድረግ

የመዘምራን እና የአምልኮ ቡድኖች አባላት አገልግሎቱ ከነሱ የሚጠብቀውን አውቀው እንዲያገለግሉ ለመርዳት

የመዘምራን እና የአምልኮ ቡድኖችን አንድነት ለመጠበቅ

በመዘምራን እና በአምልኮ ቡድኖች ውስጥ ግልፀኝነት ቀጥተኝነት እና ፍትሃዊነት እንዲኖር ለመርዳት

የቤተ ክርስቲያኒቱ የመዘምራን እና የአምልኮ ቡድኖች አባላት አንድ ወጥ የሆነ መስፈርቶች እንዲኖራቸው ለመርዳት እና ይህም ለአሠራር አመቺ ስለሆነ

እንዲሁም ወደ እያንዳንዱ የቤተክርስቲያኒቱ የመዘምራን እና የአምልኮ ቡድኖች አገልግሎት ለመግባት አንድ ወጥ የሆነ መስፈርትን ለማውጣት ታስቦ የተዘጋጀ ነው።

በአለም አቀፍ የኢትዮጵያ ወንገላዊት ቤተ ክርስቲያን የመዝሙር እና የአምልኮ አገልግሎት ተልዕኮ እና አላማ በአጭሩ

በአለም አቀፍ የኢትዮጵያ ወንገላዊት ቤተ ክርስቲያን የመዝሙር እና የአምልኮ አገልግሎት በአለም አቀፍ የኢትዮጵያ ወንጌላዊት ቤተ ክርስቲያን ጥላ ስር ሆኖ የሚያገለግል የመዝሙር እና የአምልኮ አገልግሎት ሲሆን አላማውም መዘምራን እና የአምልኮ ቡድኖች ጥራት ባለው ሁኔታ በማቌቌም እና በማሠልጠን ቤተ ክርስቲያን ለእያንዳንዱ የመዘምራን እና የአምልኮ ቡድኖች በምትመድበው የአገልግሎት ክፍለ ጊዜ እና ቦታ ላይ በእግዚአብሔር ፊት ጧፋጭ እና መልካም መአዛ ያለውን የአምልኮ የምስጋና እና የውዳሴን መስዋእት በታማኝነት በመዝሙር እና በቅኔ ለእግዚአብሔር ማቅረብ ነው።

ይህንንም ለማድረግ እንደየአስፈላጊነቱ አዳዲስ የመዘምራን እና የአምልኮ ቡድኖችን ያቌቁማል ያሠለጥናል አስፈላጊም ሆኖ ሲገኝ ሁለት እና ከዛም በላይ የሆኑ የመዘምራን ወይም የአምልኮ ቡድኖችን በማዋሐድ አዲስ እና የተጠናከረ የመዘምራን ወይም የአምልኮ ቡድን ያቌቁማል። አሁን ያሉትንና ወደፊትም የሚቌቌሙትን የመዘምራን እና የአምልኮ ቡድኖችን በበላይነት ይመራል ይምክራል ወደ አገልግሎትም ያሠማራል።

ከዚህም ሌላ በእያንዳንዱ የመዘምራን እና የአምልኮ ቡድኖች ውስጥ እያገለገሉ ያሉትንም ሆነ ለማገልገልም ጥያቄ ያቀረቡትን ቅዱሳንን በሙሉ ጸጋቸውን ያበረታታል ይመክራል ያሳድጋል። ከዚህም በተጨማሪ ለእያንዳንዱ የመዘምራን እና የአምልኮ ቡድኖች መሪዎችን ይሾማል ሐላፊነትን ይሰጣል ወደ አገልግሎትም ያሠማራል።

ርእስ

ይህ ደንብ እ.ኤ.አ በ2014 የተዘጋጀው የአለም አቀፍ የኢትዮጵያ ወንጌላዊት ቤተ ክርስቲያን የመዘምራን እና የአምልኮ ቡድኖች መተዳደሪያ ደንብ ተብሎ ሊጠራ ይችላል።

ስም

በዚህ ደንብ ውስጥ ቤተ ክርስቲያን ተብላ የምትጠራው በዋሽንግተን ዲሲ የምትገኘዋ የአለም አቀፍ የኢትዮጵያ ወንገላዊት ቤተ ክርስቲያን ነች።

በዚህ ደንብ ውስጥ አጥቢያ ቤተ ክርስቲያን ተብለው የሚጠሩት በዋሽንግተን ዲሲ የምትገኘዋ የአለም አቀፍ የኢትዮጵያ ወንገላዊት ቤተ ክርስቲያን ከእግዚአብሔር ራዕይን እና ምሪትን በመቀበል በተለያዩ ቦታዎች ከተማዎች ስቴቶች እና አገሮች ላይ የምትከፍታቸው እና የምታቋቁማቸው ቤተ ክርስቲያናት በሙሉ ናቸው።

በዚህ ደንብ ውስጥ የመዘምራን አገልግሎት (Choir) ተብለው የሚጠሩት ቤተ ክርስቲያን እንደየአስፈላጊነቱ አምና ያቋቌመቻቸውንና በአሁኑ ወቅት በቤተ ክርስቲያኒቱም ሆነ በአጥቢያ ቤተ ክርስቲያናት እያገለገሉ ያሉትን የመዘምራን አገልግሎቶችን በሙሉ የሚያጠቃልል ሲሆን ለወደፊትም ከቤተ ክርስቲያኒቱዋ እድገት አኳያ በቤተ ክርስቲያኒቱም ሆነ በአጥቢያ ቤተ ክርስቲያናት የሚቌቌሙትን የመዘምራን አገልግሎቶችን በሙሉ ያጠቃልላል።

በዚህ ደንብ ውስጥ የአምልኮ ቡድን አገልግሎት (Worship lead team) ተብለው የሚጠሩት ቤተ ክርስቲያን እንደየአስፈላጊነቱ አምና ያቋቌመቻቸውንና በአሁኑ ወቅት በቤተ ክርስቲያኒቱም ሆነ በአጥቢያ ቤተ ክርስቲያናት እያገለገሉ ያሉትን የአምልኮ ቡድን አገልግሎቶችን በሙሉ የሚያጠቃልል ሲሆን ለወደፊትም ከቤተ ክርስቲያኒቱዋ እድገት አኳያ በቤተ ክርስቲያኒቱም ሆነ በአጥቢያ ቤተ ክርስቲያናት የሚቌቌሙትን የአምልኮ ቡድን አገልግሎቶችን በሙሉ ያጠቃልላል።

በዚህ ደንብ ውስጥ መዘምራን ተብለው የሚጠሩት ቤተ ክርስቲያን እንደየአስፈላጊነቱ አምና ባቋቌመቻቸውንና በምታቌቁማቸው የመዘምራን አገልግሎት ውስጥ እግዚአብሔርን በዝማሬ ለማገልገል በፈቃዳቸው የገቡ የአለም አቀፍ የኢትዮጵያ ወንገላዊት ቤተ ክርስቲያን አባላት ናቸው።

በዚህ ደንብ ውስጥ የአምልኮ ቡድን አገልግሎት አባላት ተብለው የሚጠሩት ቤተ ክርስቲያን እንደየአስፈላጊነቱ አምና ባቋቌመቻቸውንና በምታቌቁማቸው የአምልኮ ቡድን አገልግሎት ውስጥ እግዚአብሔርን የአምልኮ ክፍለ ጊዜን በመምራት ለማገልገል በፈቃዳቸው የገቡ የአለም አቀፍ የኢትዮጵያ ወንገላዊት ቤተ ክርስቲያን አባላት ናቸው።

ይህ ደንብ በአለም አቀፍ የኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት ደንብ ስለሆነ በዚህ ደንብ ውስጥ መጋቢው ተብለው የሚጠሩት በአለም አቀፍ የኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት መጋቢው (Music and Worship ministry Pastor) ናቸው።

መተዳደሪያ ደንቦች

ዓላማ

ይህ የመዘምራን እና የአምልኮ ቡድኖች መተዳደሪያ ደንብ አላማው የመዘምራን እና የአምልኮ ቡድኖችን እና የመዘምራን እና የአምልኮ ቡድኖች አባላትን ለማነፅ ለማሳደግ ቅርፅ ለማስያዝ እና እግዚአብሔርን በእውነት እና በመንፈስ ለማምለክ እና የቅድስናና ስርአት ያለውን ሕይወትን በእግዚአብሔርም በሰዏችም ፊት ለመለማመድ እና ለመኖር መርዳት ነው።

1. የመግቢያ መስፈርቶች

ከህጻናት (C-Choir) በስተቀር ወደ እያንዳንዱ የመዘምራን ወይንም የአምልኮ ቡድን ውስጥ ለመግባት የሚያመለክቱ ቅዱሳን ከዚህ በታች የተዘረዘሩትን መስፈርቶችን ማሟላት ይገባቸዋል።

* + 1. የአለም አቀፍ የኢትዮጵያ ወንጌላዊት ቤተክርስቲያን አባላት የሆኑ
    2. የድንነት፡ የደቀመዝሙር ፩ እና የደቀመዝሙር ፪ ትምህርትን ያጠናቀቁ
    3. በቤተክርስቲያኒቷ መተዳደሪያ ደንብ እና ራዕይ የሚያምኑ
    4. አገልግሎቱ የመዝሙር እና የአምልኮ ስለሆነ የመዝሙር ስጦታ እና ለዝማሬ አገልግሎት ሸክም ያላቸው እንዲሁም የሙዚቃ Beat እና Rhythm መጠበቅ የሚችሉ
    5. በክርስትና ህይወታቸው እና በለት ተዕለት ኑሮአቸው የቅዱሳን ምስክርነት ያላቸው
    6. ከላይ የተዘረዘቱን መስፈርቶች የሚያሟሉ የቤተክርስቲያኒቱ አባላት ወደ እያንዳንዱ የመዘምራን ወይንም የአምልኮ ቡድን ውስጥ ለመግባት የሚችሉ ሲሆን ወደ መዘምራን ወይንም የአምልኮ ቡድን ውስጥ ለመግባት በሚያስቡበት ጊዜ ለቤተ ክርስቲያኒቱ የመዝሙር እና የአምልኮ አገልግሎት መጋቢ ማሳወቅ ይኖርባቸዋል።

1. የመዘምራን ወይንም የአምልኮ ቡድን አባላት ግዴታ እና ሀላፊነቶች

2.1 ግዴታ

ቤተ ክርስቲያንን አሳውቀው ቤተ ክርስቲያንም ፈቅዳላቸው ወደ መዘምራን ወይንም የአምልኮ ቡድን አገልግሎት ውስጥ የገቡ አባላት ከዚህ በታች የተዘረዘረው ግዴታ ይኖርባቸዋል።

2.1.1 በቅድስና መኖር

የክርስቲያኖች ጥሪ ለእግዚአብሔር ቃል በመታዘዝ እግዚአብሔርን በእውነት እና በመንፈስ ማምለክ እና የቅድስና ሕይወትን መኖር በመሆኑ እያንዳንዱ የመዘምራን ወይንም የአምልኮ ቡድን አባላት በእግዚአብሔርም ሆነ በሠው ፊት የተቀደሰን ሕይወት የመኖር ግዴታ አለባቸው። በቅድስና መኖር እንደ (1 ተሰሎ 4: 1-12 ) ከተቃራኒ ጾታ ጋር ይለንን ግንኙነት በቅድስና በማድረግ እንዲሁም እርስበእርስ በፍቅር እና በመከባበር መኖርን የሚጠይቅ ሲሆን ይህንኑ ማድረግ እንደ ክርስቲያኖች ብሎም እንደ እግዚአብሔር አገልጋዮች የእያንዳንዱ መዘምራን ወይንም የአምልኮ ቡድን አገልግሎት አባላት ግዴታ ነው ።

2.1.1.1 ሆኖም የመዘምራን አባላት ወይንም የአምልኮ ቡድን አባላት በተለያየ ምክንያት እግዚአብሔርን በማያስከብር ነገር ውስጥ እራሳቸውን ተጠላልፈው ቢያገኙት ምክንያታቸውን ለየመዘምራን ወይንም የአምልኮ ቡድን መሪዎች በማሳወቅ እንዲሑም መጋቢውን (Music and Worship ministry Pastor) ማናገር ይኖርባቸዋል። በዚህም ወቅት ከመጋቢው እንዲሁም አስፈላጊ ከሆነ ሌሎችም ሁኔታው ከሚመለከታቸው የቤተ ክርስቲያኒቱ አገልጋዮች የምክር እና የጸሎት አገልግሎት ያገኛሉ። እንደ አስፈላጊነቱም ለምክርና ለእርማት ከመደበኛው አገልግሎት ለተወሰነ ጊዜ ይገለላሉ። አስፈላጊው የምክርና የእርማት ጊዜ ካለቀና የመዘምራን ወይንም የአምልኮ ቡድን አባሉም ከችግሩ ውስጥ መውጣት በመጋቢው እና ሌሎችም ሁኔታው በሚመለከታቸው የቤተ ክርስቲያኒቱ አገልጋዮች ሲታመንበት የመዘምራን ወይንም የአምልኮ ቡድኑ አባላት ወደ መደበኛው አገልግሎታቸው መመለስ ይችላሉ።

2.1.1.2 የመዘምራን አባላት ወይንም የአምልኮ ቡድን አባላት በተለያየ ምክንያት እግዚአብሔርን በማያስከብር ነገር ውስጥ እራሳቸውን ተጠላልፈው ቢያገኙት ምክንያታቸውን ለየመዘምራን ወይንም የአምልኮ ቡድን መሪዎች ሳያሳውቁ ቀርተው የችግሩ መከስሠት በእማኞች እና በመዘምራን ወይንም በአምልኮ ቡድን መሪዎች ሲረጋገጥ የመዘምራን አባላት ወይንም የአምልኮ ቡድኑ አባላት መንፈሳዊ ሕይወታቸውን በማስተካከል እግዚአብሔርን ወደ ሚያከብር ሕይወት ይመለሱ ዘንድ እንዲሁም ከቤተ ክርቲያኑዋ የምክርና የጸሎት አገልግሎት ያገኙ ዘንድ በመዘምራን ወይንም በአምልኮ ቡድን መሪዎች ውሳኔ ችግሩ ለመጋቢው በመዘምራን ወይንም በአምልኮ ቡድን መሪዎች ይቀርባል። በዚህም ወቅት አስፈላጊ ሆኖ ከተገኘ በመጋቢው ውሳኔ አባላቱ ለተወሠነ ጊዜ ከመደበኛው አገልግሎት ለተወሰነ ጊዜ ይገለላሉ። በዚህ ወቅት አባላቱ ከመጋቢው እና ሌሎችም ሁኔታው ከሚመለከታቸው የቤተ ክርስቲያኒቱ አገልጋዮች የምክር እና የጸሎት አገልግሎት ማግኘት ይኖርባቸዋል። አስፈላጊው የምክርና የእርማት ጊዜ ካለቀና የመዘምራን ወይንም የአምልኮ ቡድን አባሉም ከችግሩ ውስጥ መውጣት በመጋቢው እና ሌሎችም ሁኔታው የሚመለከታቸው የቤተ ክርስቲያኒቱ አገልጋዮች ሲታመንበት የመዘምራን ወይንም የአምልኮ ቡድኑ አባላት ወደ መደበኛው አገልግሎታቸው መመለስ ይችላሉ።

2.2 ሀላፊነቶች

ቤተ ክርስቲያንን አሳውቀው ቤተ ክርስቲያንም ፈቅዳላቸው ወደ መዘምራን ወይንም የአምልኮ ቡድን አገልግሎት ውስጥ የገቡ አባላት ከዚህ በታች የተዘረዘሩት ሀላፊነቶች ይኖርባቸዋል።

2.2.1 የእግዚአብሔር ቃል አንዳችን ለአንዳችን እርስ በእርስ መከባበር መፈቃቀር እና በክርስቶር ፍቅር አንዳችን ለሌላችን መታዘዝ እንዳለብን ስለሚያዘን (ኤፌ 5:22) ሁሉም የመዘምራን እና የአምልኮ ቡድን አባላት እርስበእርስ አንዱ ለሌላው የመታዘዝ ሐላፊነት አለበት።

2.2.2 በእግዚአብሔር የመለኮት አሰራር ውስጥ ሐዋሪያት ነቢያት መጋቢዎች ወንጌል ሠባኪዎች እና አስተማሪዎች ከእግዚአብሔር የተሰጡ ሲሆኑ እያንዳንዱ የመዘምራን ወይንም የአምልኮ ቡድን አባላት በቤተክርስቲያኒቱ ውስጥ ያሉትን ከላይ የተጠቀሱትን አገልጋዮች የማክበር እና የመታዘዝ ሀላፊነት አለባቸው። እንዲሁም ቤተክርስቲያኒቱ አምና የሾመቻቸውን የቤተክርስቲያኒቱን ሽማግሌዎች እና የቤተክርስቲያኒቱን አስተዳዳሪ የማክበር እና የመታዘዝ ሀላፊነት አለባቸው።

2.2.3 የመዘምራን አገልግሎት መሪዎች እና የአምልኮ ቡድን መሪዎች ቤተክርስቲያኒቱ አምና የሾመቻቸው እንደመሆኑ መጠን የመዘምራን አባላት ለመዘምራን አገልግሎት መሪዎች የአምልኮ ቡድን አባላት ለአምልኮ ቡድን መሪዎች የመታዘዝ ሀላፊነት አለባቸው።

2.2.4 ከዚህም በተጨማሪ በእያንዳንዱ የመዘምራን ወይንም የአምልኮ ቡድን ውስጥ የመዘምራን አገልግሎት መሪዎች እና የአምልኮ ቡድን መሪዎች በእያንዳንዱ የመዘምራን ወይንም የአምልኮ ቡድን ውስጥ ያሉትን የተለያዩ የአገልግሎት ስራዎችን ለመስራት በሐላፊነት የመደቧቸው እና የመረጧቸውን የመዘምራን ወይንም የአምልኮ ቡድን አባላትን የመታዘዝ ሀላፊነት አለባቸው።

2.2.5 የመዘምራን ወይንም የአምልኮ ቡድን አባላት በሳምንት ውስጥ በሚደረገው የልምምድ ቀን ላይ የመገኘት እና በልምምድ ሰአትም ሰአትን አክብሮ የመምጣት ሀላፊነት አለባቸው።

2.2.6 የመዘምራን ወይንም የአምልኮ ቡድን አባላት እግዚአብሔርን የሚያገለግሉት በዜማ እና በዝማሬ ስለሆነ ሁሉም የመዘምራን ወይንም የአምልኮ ቡድን አባላት ቤተክርስቲያን ውስጥ በሚደረገው የልምምድ ጊዜ በጋራ እንዲሁም በግል ዝማሬዎችን እና ዜማዎችን የማጥናት ሀላፊነት አለባቸው።

2.2.7 የመዘምራን ወይንም የአምልኮ ቡድን አባላት ከአቅም በላይ በሆነ ምክንያት በልምምድ ቀን በሰአት መገኘት ባይችሉ ወይንም በልምምድ ቀን መገኘት ባይችሉ አስቀድመው ለመዘምራን ወይንም ለአምልኮ ቡድን መሪዎቹ የማሳወቅ ሀላፊነት አለባቸው።

2.2.8 ጸሎት የአንድ አገልግሎት የጀርባ አጥንት እንደመሆኑ መጠን እያንዳንዱ የመዘምራን ወይንም የአምልኮ ቡድን የልምምድ ጊዜ የሚጀመረው በጸሎት ፕሮግራም ነው። ይህም በመዘምራን ወይንም በአምልኮ ቡድን አባላት ልብ ውስጥ እግዚአብሔርን በጸሎት መፈለግን የሚያበረታታ ስለሆነ እና መዘምራኑም ሆኑ የአምልኮ ቡድን አባላት በአንድ ላይ በሚጸልዩበት ጊዜ በአንድ ልብ እና በመሠጠት ሆነው እግዚአብሔርን እንዲያገለግሉ ስለሚረዳቸው እያንዳንዱ የመዘምራን ወይንም የአምልኮ ቡድን አባላት በጸሎት ፕሮግራም ላይ የመገኘት ሀላፊነት አለባቸው።

2.2.8.1 በጸሎት ፕሮግራም ላይ በተደጋጋሚ ማርፈድ ወይንም መቅረት ባጠቃላይ በልምምድ ጊዜ ላይ እንዳለመገኘት ይቆጠራል። በተደጋጋሚ ያለ በቂ ምክንያት በጸሎት ፕሮግራም ላይ ማርፈድ ወይንም መቅረት በሚቀጥለው አገልግሎት ላይ እስከ አለማገልገል ያደርሳል።

2.2.9 የመዘምራን ወይንም የአምልኮ ቡድን አባላት እግዚአብሔርን እንዲያገለግሉበት የተሰጣቸውን የሙዚቃ መሳሪያ የመዝሙር ደብተር ሆነ አልባሳትን በጥንቃቄ የመያዝ ሀላፊነተ አለባቸው። በልምምድ ጊዜም እነኚህን የሙዚቃ መሳሪያ እና የመዝሙር ደብተር ይዞ የመምጣት ሀላፊነተ አለባቸው።

2.2.10 የመዘምራን ወይንም የአምልኮ ቡድን አባላት ከልምምድ ሠአት ውጪ በተለያየ ቅርበት እርበርስ የሚገናኙ ቢሆንም በልምምድ ሰአት የመዘምራኑን ወይንም የአምልኮ ቡድኑን አባላት ሕበረት ለመጠበቅ በውጭ ያላቸውን ቅርበት እና ጔደኝነት አቁመው ሁሉንም የመዘምራን ወይንም የአምልኮ ቡድን አባላትን ያማከለ እና ያቀፈ ሕብረት የማድረግ ሀላፊነት አለባቸው።

1. ከአገልግሎት ውጪ ያለ ሕይወት እና በቅዱሳን ፊት ያለ ምስክርነት

የመዘምራን ወይንም የአምልኮ ቡድኑ አባላት ከአገልግሎት ውጪ ያላቸው ሕይወት እና በቅዱሳን ፊት ያላቸው ምስክርነት የመዘምራን ወይንም የአምልኮ ቡድኑ ከእግዚአብሔር እና ከቤተ ክርስቲያን የተሰጠውን ሀላፊነት በመልካም ምስክርነት እንዲወጣ ከማድረጉም በላይ በግል ለአባላቱም ሆነ በሕብረት ደግሞ ለመዘምራን እና ለአምልኮ ቡድኑ እጅግ አስፈላጊ ነው። ስለዚህም የመዘምራን ወይንም የአምልኮ ቡድን አባላት በመድረክ ላይ እና በልምምድ ጊዜ ላይ በጥንቃቄ እና በማስተዋል እንደሚያገለግሉም ሆነ እንደሚለማመዱ ሁሉ ከአገልግሎት ውጪ ያላቸው ሕይወት እና በቅዱሳን ፊት ያላቸውም ምስክርነት ያለነቀፋ ሊሆን ይገባል። የመዘምራን ወይንም የአምልኮ ቡድኑ አባላት ከአገልግሎት ውጪ ያላቸው ሕይወት እና በቅዱሳን ፊት ያላቸው ምስክርነት በቤት በስራ በትምህርት ቤት በአለባበስ በአነጋገር ወዘተ የሚገለጥ ሲሆን ከዚህም በተጨማሪ የህብረተሰባዊ የመገናኛ ዘዴዎች (social media like Face book, Twitter, etc.) አጠቃቀማቸው እና በህብረተሰባዊ የመገናኛ ዘዴዎች ላይ የሚጽፏቸውም ጽሑፎች ሆኑ የሚለጥፏቸው ፎቶግራፎች ስለ የመዘምራን ወይንም የአምልኮ ቡድኑ አባላት አለፈውም ደግሞ ስለ አገልግሎታቸው እና ስለ መዘምራን ወይንም የአምልኮ ቡድኑ የሚናገሩ እና የሚመሰክሩ ስለሆነ በህብረተሰባዊ የመገናኛ ዘዴዎች ላይ የመዘምራን ወይንም የአምልኮ ቡድን አባላት ስለሚጽፏቸውም ጽሑፎች ሆኑ ስለሚለጥፏቸው ፎቶግራፎች ሊጠነቀቁ እና ሀላፊነትም ሊወስዱበት ይገባል።

1. ተጨማሪ አገልግሎትን በቤተ ክርስቲያኒቱ ውስጥ ማገልገል

የመዘምራን ወይንም የአምልኮ ቡድኑ አባላት በቤተ ክርስቲያኒቱ ውስጥ ሌላ ተጨማሪ አገልግሎት ማገልገል ቢፈልጉ በመዘምራን ወይንም በአምልኮ ቡድኑ ውስጥ ያላቸውን የልምምድ እና የአገልግሎት ጊዜ በማይነካ መልኩ ማገልገል ይችላሉ። አባላቱ ሌላ ተጨማሪ አገልግሎት በሚያገለግሉበት ጊዜ የመዘምራን ወይንም የአምልኮ ቡድኑን መሪዎች የማሳወቅ ሃላፊነት ይኖርባቸዋል። የመዘምራን ወይንም የአምልኮ ቡድኑ አባላት በቤተ ክርስቲያኒቱ ውስጥ ሌላ ተጨማሪ አገልግሎት በሚያገለግሉበት ጊዜ ከአገልግሎት እና ከሐላፊነት መደራረብ የተነሳ በመዘምራን ወይንም በአምልኮ ቡድኑ ውስጥ ያላቸውን የልምምድ እና የአገልግሎት ጊዜ የሚነካባቸው ከሆነ ሐላፊነታቸውን በትክክል ለመወጣት የሚያዳግታቸው ስለሚሆን የጸሎት ጊዜ ወስደው በትክክል በልባቸው ውስጥ ያለውን አገልግሎት መርጠው እንዲያገለግሉ ይመከራሉ።

የመዘምራን ወይንም የአምልኮ ቡድኑ አባላት ይህንን ሳያደርጉ ቀርተው ግን ከአገልግሎት እና ከሐላፊነት መደራረብ የተነሳ

* አባላት በመዘምራን ወይንም በአምልኮ ቡድኑ ውስጥ ያላቸውን የልምምድ እና የአገልግሎት ጊዜ በተደጋጋሚ እየነካባቸው እና ሐላፊነታቸውን በትክክል ለመወጣት እያዳገታቸው መሆኑን የመዘምራን ወይንም የአምልኮ ቡድኑ መሪዎች ካመኑበት
* ወይንም በመዘምራን ወይንም በአምልኮ ቡድኑ ውስጥ ያለውን የልምምድ እና የአገልግሎት ጊዜ እንደሚነካ እና አባላቱም ሐላፊነታቸውን በትክክል ለመወጣት እንደሚያዳግታቸው የመዘምራን ወይንም የአምልኮ ቡድኑ መሪዎች ካመኑበት

መሪዎች ለአባላቱ ይህንኑ በማሳወቅ አባላቱ የጸሎት ጊዜ ወስደው በትክክል በልባቸው ውስጥ ያለውን አገልግሎት እንዲያገለግሉ ለመርዳት አባላቱን የአገልግሎት ምርጫ እንዲያደርጉ ይጠየቃሉ። ይህንን የአገልግሎት ምርጫ እስኪያደርጉም ድረስ በመዘምራን ወይንም በአምልኮ ቡድኑ ውስጥ ያላቸውን አገልግሎት ያቆማሉ።

1. አገልግሎትን ለተወሰነ ጊዜ ማቆም

የመዘምራን ወይንም የአምልኮ ቡድኑ አባላት በትምህርት ወይንም በተለያየ አሳማኝ በሆነ ምክንያት የመዘምራን ወይንም የአምልኮ ቡድኑን አሳውቀው ከሶስት ወር አንስቶ እስከ አንድ አመት ላለ ጊዜ ከአገልገሎት ሊቀሩ ይችላሉ። በእንደዚህ አይነት ሁኔታ ከአገልግሎት የቀሩ የመዘምራን ወይንም የአምልኮ ቡድኑ አባላት ወደ አገልግሎት መመለስ በሚያስቡበት ጊዜ የመዘምራን ወይንም የአምልኮ ቡድኑን መሪዎች አሳውቀው ወደአገልገሎት መመለስ የሚችሉ ቢሆንም ወደ መድረክ ከመውጣታቸው በፊት ግን ለ ሶስት (3) ወር ከመዘምራን ወይንም ከአምልኮ ቡድኑ ጋር በጸሎት ሊቆዩ ይገባል። የመዘምራን ወይንም የአምልኮ ቡድኑ በየእለቱ እና በየሳምንቱ የሚያደርጋቸውን ልምምዶች ሆኑ ህብረቶችን የማድረግ ሀላፊነት ይኖርባቸዋል።

ከሶስት ወር አንስቶ እስከ አንድ አመት ላለ ጊዜ ከአገልግሎት የቀሩ የመዘምራን ወይንም የአምልኮ ቡድኑ አባላት ወደ አገልግሎት ተመልሰውም

* አገልግሎታቸውን ሳያቌርጡ ወደ አገልግሎት ለመመለስ በማይችሉበት ሁኔታ ላይ ከሆኑ
* ለ ሶስት (3) ወር ከመዘምራን ወይንም ከአምልኮ ቡድኑ ጋር በጸሎት ለመቆየት በማይችሉበት ሁኔታ ላይ ከሆኑ
* ለ ሶስት (3) ወር ከመዘምራን ወይንም ከአምልኮ ቡድኑ ጋር በጸሎት ሳይቆዩ ወደ አገልግሎት መመለስም ሆነ ከመዘምራን ወይንም ከአምልኮ ቡድኑ ጋር መድረክ ላይ ማገልገል አይችሉም።

ከአንድ አመት በላይ ከልምምድ እና ከአገልግሎት የቀሩ አባላት ወደ አገልግሎት ለመመለስ ቢፈልጉ ወደ አገልግሎት ለመመለስ ለመዘምራን ወይንም ለአምልኮ ቡድኑ መሪ ማመልክት ይኖርባቸዋል። የመዘምራን ወይንም የአምልኮ ቡድኑ መሪ ከአገልግሎት የቀሩበትን ምክንያት በማጣራት እንደ አስፈላጊነቱ ወደ መዘምራን ወይንም አምልኮ ቡድኑ ሊመለሱ ይችላሉ። ከአገልግሎት የቀሩበት ምክንያት ከልምምድ እና ከአገልግሎት ለመቅረት በቂ ሆኖ ባልተገኘበትም ጊዜ የመዘምራን ወይንም የአምልኮ ቡድኑ መሪ አመልካቹን ወደ አገልግሎት አለመመለስ ይችላል።

ከአንድ አመት በላይ ከልምምድ እና ከአገልግሎት የቀሩ አባላት ወደ አገልግሎት ለመመለስ ካመለክቱ በኋላ ወደአገልግሎት ለመመለስ ምክንያታቸው በቂ ሆኖ ተገኝቶ ወደ አገልግሎት ከተመለሱ ወደ መድረክ ከመውጣታቸው በፊት ለ ሶስት (3) ወር ከመዘምራን ወይንም ከአምልኮ ቡድኑ ጋር በጸሎት ሊቆዩ ይገባል። የመዘምራን ወይንም የአምልኮ ቡድኑ በየእለቱ እና በየሳምንቱ የሚያደርጋቸውን ልምምዶች ሆኑ ህብረቶችን የማድረግ ሀላፊነት ይኖርባቸዋል።

ከአንድ አመት በላይ ከልምምድ እና ከአገልግሎት የቀሩ አባላት ወደ አገልግሎት ለመመለስ ካመለክቱ በኋላ ወደአገልግሎት ለመመለስ ምክንያታቸው በቂ ሆኖ ተገኝቶ ወደ አገልግሎት ተመልሰውም

* አገልግሎታቸውን ሳያቌርጡ ወደ አገልግሎት ለመመለስ በማይችሉበት ሁኔታ ላይ ከሆኑ
* ለ ሶስት (3) ወር ከመዘምራን ወይንም ከአምልኮ ቡድኑ ጋር በጸሎት ለመቆየት በማይችሉበት ሁኔታ ላይ ከሆኑ
* ለ ሶስት (3) ወር ከመዘምራን ወይንም ከአምልኮ ቡድኑ ጋር በጸሎት ሳይቆዩ ወደ አገልግሎት መመለስም ሆነ ከመዘምራን ወይንም ከአምልኮ ቡድኑ ጋር መድረክ ላይ ማገልገል አይችሉም።

1. ዝውውር

የመዘምራን ወይንም የአምልኮ ቡድን አባላት በቂ እና አሳማኝ ምክንያት ሲኖራቸው በቤተ ክርስቲያኒቱ ውስጥ ወደ ሌላ የመዘምራን ወይንም የአምልኮ ቡድን ተዘዋውረው ማገልገል ይችላሉ። ይህንንም ለማድረግ በሚፈልጉበት ጊዜ በቅድሚያ የመዘምራን ወይንም የአምልኮ ቡድናቸውን መሪዎች በማነጋገር ከዚያም መጋቢውን በማነጋገር ሊሆን ይገባል። በቤተ ክርስቲያኒቱ ውስጥ ያሉትን የመዘምራን ወይንም የአምልኮ ቡድኖች አንድነት እና ህብረት ለመጠበቅ እንዲያስችል ጥያቄውን ያቀረቡት የአባላቱ ዝውውር በመጋቢው በመዘምራን ወይንም በአምልኮ ቡድኑ መሪዎች እንዲሁም አባላቱ ሊዘዋወሩ ካሰቡበት የመዘምራን ወይንም የአምልኮ ቡድን መሪዎች ጋር በአንድነት የሚወሰን ይሆናል።

1. የእጮኝነት ጊዜ

የመዘምራን ወይንም የአምልኮ ቡድኑ አባል የወደፊት የትዳር ጉዋደኛ ለመያዝ አስቦ ለትዳር ጉዋደኝነት አንዲትን እህት ጠይቆ የልጅቷን ፈቃደኝነት ከአወቀ በኌላ የእጮኝነትን ጊዜ አብረው ሲጀምሩ / የመዘምራን ወይንም የአምልኮ ቡድኑ አባል የወደፊት የትዳር ጉዋደኛ ለመያዝ አስባ ለትዳር ጉዋደኝነት አንድን ወንድም ጠይቃ የልጁን ፈቃደኝነት ከአወቀች በኌላ የእጮኝነትን ጊዜ አብረው ሲጀምሩ ጉዳዩን ለቤተ ክርስቲያን ማሳወቅ የመዘምራን ወይንም የአምልኮ ቡድኑ አባል መንፈሳዊ ሀላፊነት ከመሆኑም በላይ የመዘምራን ወይንም የአምልኮ ቡድኑ አባላት ጤናማ የሆነ እና በቤተ ክርስቲያን የተመሰከረለትን የእጮኝነት ጊዜን እንዲያሳልፉ የሚረዳ ስለሆነ የመዘምራን ወይንም የአምልኮ ቡድኑ አባላት የእጮኝነት ጊዜን ሲጀምሩ ይህንኑ ለኢትዮጲያ ወንገላዊት ቤተ ክርስቲያን የመዝሙር እና የአምልኮ አገልግሎት መጋቢ እና ሌሎችም ሁኔታው ለሚመለከታቸው የቤተ ክርስቲያኒቱ መጋቢዎች እና አገልጋዮች የማሳወቅ ሀላፊነት አላባቸው። የመዘምራን ወይንም የአምልኮ ቡድኑ አባላት ለቤተ ክርስቲያን በሚያሳውቁበት ጊዜ አባላቱ ከአለም አቀፍ የኢትዮጵያ ወንገላዊት ቤተ ክርስቲያን የመዝሙር እና የአምልኮ አገልግሎት መጋቢ እና ሌሎችም ሁኔታው ከሚመለከታቸው የቤተ ክርስቲያኒቱ መጋቢዎች እና አገልጋዮች የምክር እና የጸሎት አገልግሎት ያገኛሉ።

1. አለመግባባት እና ግጭቶችን መፍታት

8.1 በመዘምራን አባላት ወይንም በአምልኮ ቡድን አባላት መካከል አለመግባባት ወይንም ግጭት ሲፈጠር ግጭቱ ወደ መዘምራን ወይንም የአምልኮ ቡድን መሪዎች ቀርቦ ግጭቱ መፈታት ይኖርበታል። በማቴዎስ ወንጌል ምእራፍ 18 ላይ እንደተገለጠው የተበደለ ሰው ቢኖር በቅድሚያ የበደለውን ሰው በአካል ማነጋገር ይኖርበታል። በዚህ ካልተፈታ አንድ ተጨማሪ ሰው ይዞ ማነጋገር ሲኖርበት በዚህም ካልተፈታ ግጭቱን ወይንም አለመግባባቱን ወደ መዘምራን ወይንም የአምልኮ ቡድን መሪዎች በመቅረብ ግጭቱ ወይንም አለመግባባቱ መፈታት ይኖርበታል። ግጭቱን ወይንም አለመግባባቱን ለመፍታት ከአንድ ቀን በላይ የሚወስድ ከሆነና የመዘምራን ወይንም የአምልኮ ቡድን መሪዎች ወይንም በግጭቱ እና በአለመግባባቱ ውስጥ ያሉት አባላት ግጭቱን ለመፍታት ሳምንታት ወይንም ረዘም ያለ ጊዜ እንደሚያስፈልግ ካመኑበት የተጋጩት አባላት አለመግባባቱን እንዲያስተካክሉትና በእርቅ እንዲተዉት የመዘምራን ወይንም የአምልኮ ቡድን መሪዎች ለተጋጩት አባላት እስከ አንድ (1) ወር የሚደርስ የጊዜ ገደብ ይሰጣሉ። በዚህን ጊዜ ሁሉም የተጋጩት አባላት በሙሉ ግጭቱን እስኪያስተካክሉትና እስኪተዉት ድረስ ከአገልግሎት ይታገዳሉ። (መድረክ ላይ ወተው አይዘምሩም።) ከአገልግሎት የታገዱት አባላት መድረክ ላይ ባያገለግሉም በሳምንታዊው የልምምድ ቀን እየመጡ መዝሙር መለማመድ እና ማጥናት ይኖርባቸዋል። የተጋጩት አባላት በሙሉ እርቅን አድርገው ሲመለሱ ይህንኑ ለመዘምራን ወይንም ለአምልኮ ቡድን መሪዎች በማሳወቅ ወደ መደበኛ ልምምዳቸውና አገልግሎታቸው መመለስ ይችላሉ።

8.2 ከተጋጩት አባላት መሃል በእርቅ ግጭቱን ወይንም አለመግባባቱን ለመፍታት ፈቃደኛ ያልሆነ የመዘምራን ወይንም የአምልኮ ቡድን አባል ቢኖር የመዘምራን ወይንም የአምልኮ ቡድን መሪዎች የግጭቱን መንስኤና የመዘምራን ወይንም የአምልኮ ቡድኑን አባል ለእርቅ ፈቃደኛ አለመሆን ለመዝሙር እና የአምልኮ አገልግሎት መጋቢው ያሳውቃሉ ። ፈቃደኛ ያልሆነውም የመዘምራን ወይንም የአምልኮ ቡድን አባል ፈቃደኛ ሆኖ በእርቅ ግጭቱን ወይንም አለመግባባቱን እስኪያስታካክል ድረስ ከአገልግሎት ይታገዳል። በዚህን ወቅት ለእርቅ ፈቃደኛ ያልሆነው አባል ከሳምንታዊውም የልምምድ ክፍለ ጊዜም የታገደ ይሆናል። ለእርቅ ፈቃደኛ ሆነው ነገር ግን ለእርቅ ፈቃደኛ ባልሆነው አባል ምክንያት አገልግሎት ያቆሙት አባላት ግን በሳምንታዊው የልምምድ ክፍለ ጊዜ እየመጡ ልምምዳቸውን ይቀጥላሉ ።

8.2.1 ለእርቅ ፈቃደኛ ያልሆነው አባል ለእርቅ ፈቃደኝነቱን አስታውቆ ከተመለሰ የተጋጩት አባላት በሙሉ እርቅን አድርገው ሲመለሱ ይህንኑ ለመዘምራን ወይንም ለአምልኮ ቡድን መሪዎች በማሳወቅ የተጋጩት አባላት በሙሉ ወደ መደበኛ ልምምዳቸውና አገልግሎታቸው መመለስ ይችላሉ።

8.2.2 ከላይ በ 8.2 በተጠቀሰው መሰረት ለመዝሙር እና ለአምልኮ አገልግሎት መጋቢው ከተነገረ በኌላ በ 1 ወር ጊዜ ውስጥ ለእርቅ ፈቃደኛ ያልሆነው አባል በአለመታረቁ ከጸና የመዘምራኑን ወይንም የአምልኮ ቡድኑን አባላት ሕብረት እና አንድነት ለመጠበቅ ሲባል ለእርቅ ፈቃደኛ ያልሆነው አባል በገዛ ፈቃዱ ከመዘምራኑ ወይንም ከአምልኮ ቡድኑ እንደለቀቀ ይቆጠራል። በዚህን ጊዜ ለእርቅ ፈቃደኛ ሆነው ለእርቅ ፈቃደኛ ባልሆነው አባል ምክንያት አገልግሎት አቁመው የነበሩት አባላት ወደ አገልግሎታቸው ይመለሳሉ።

8.3 በመዘምራን አባላት ወይንም በአምልኮ ቡድን አባላት እና በቤተሰቦቻቸው ወይንም በመዘምራን አባላት ወይንም በአምልኮ ቡድን አባላት እና በሌሎች ሰዎች መካከል አለመግባባት ወይንም ግጭት ቢፈጠር እንደየአስፈላጊነቱ ችግሩ ወደ መዘምራን ወይንም አምልኮ ቡድን መሪዎች ቀርቦ ችግሩ እስኪፈታ ድረስ አስፈላጊ ሆኖ ከተገኘ አባላት ከመደበኛ የልምምድ እና የአገልግሎት ጊዜያቸው ሊቀሩ ይችላሉ። እንደዚህ አይነቱ ችግሮች ሲፈጠሩ የመዘምራን አባላት ወይንም የአምልኮ ቡድን አባላት ለመጋቢው ችግሩን ማቅረብ ይኖርባቸዋል። በዚህ ወቅት የመዘምራን አባላት ወይንም የአምልኮ ቡድን አባላትም ከመጋቢው የምክር እና የጸሎት አገልግሎት እንዲያገኙ ይደረጋል። የመዘምራን አባላት ወይንም የአምልኮ ቡድን አባላትም ከመጋቢው አስፈላጊው የምክር ጊዜ ካለቀና የመዘምራን ወይንም የአምልኮ ቡድን አባላቱም ከችግሩ ውስጥ መውጣት በመጋቢው ሲታመንበት የመዘምራን ወይንም የአምልኮ ቡድኑ አባላት ወደ መደበኛው አገልግሎታቸው መመለስ ይችላሉ።

8.4 ትዳር ያላቸው የመዘምራን አባላት ወይንም የአምልኮ ቡድን አባላት በትዳራቸው ውስጥ አገልግሎታቸውን የሚነካ ችግር በሚያጋጥማቸው ጊዜ ችግሩን ወደ መዘምራን ወይንም አምልኮ ቡድን መሪዎች ወይንም ወደ መጋቢው አቅርበው ችግሩ በመዘምራን ወይንም በአምልኮ ቡድኑ ውስጥ ያላቸውን ሀላፊነት በትክክል እንዳይወጡ የሚያደርጋቸው ክሆነ ችግሩ እስኪፈታ ድረስ በመዘምራን ወይንም በአምልኮ ቡድኑ ውስጥ ያላቸውን ሀላፊነት በከፊልም ሆነ ሙሉ በሙሉ እንዲነሳላቸው መጠየቅ ይችላሉ። በዚህ ወቅት የመዘምራን አባላት ወይንም የአምልኮ ቡድን አባላት ከመጋቢው የምክር እና የጸሎት አገልግሎት ማግኘት ይኖርባቸዋል። አስፈላጊው የምክር ጊዜ ካለቀና የመዘምራን ወይንም የአምልኮ ቡድን አባላቱም ከችግሩ ውስጥ መውጣት በአባላቱና በመጋቢው ሲታመንበት የመዘምራን ወይንም የአምልኮ ቡድኑ አባላት ወደ መደበኛው አገልግሎታቸው እና ሀላፊነታቸው መመለስ ይችላሉ።

8.4.1 የመዘምራን አባላት ወይንም የአምልኮ ቡድን አባላት በትዳራቸው ውስጥ ያለው ችግር ከበድ ያለ ከሆነና (ለምሳሌ እንደ ፍቺ ) ችግሩ የአባላቱን ከአገልግሎት ለተወሰነ ጊዜ ማቆም የሚጠይቅ ከሆነ አባላቱ ላልተወሰነ ጊዜ አገልግሎት ማቆም ይኖርባቸዋል። በዚህ ወቅት የመዘምራን አባላት ወይንም የአምልኮ ቡድን አባላቱ ከመጋቢው እና ሌሎችም ሁኔታው ከሚመለከታቸው የቤተ ክርስቲያኒቱ አገልጋዮች እና መጋቢዎች የምክር እና የጸሎት አገልግሎት ማግኘት ይኖርባቸዋል። አስፈላጊው የምክር ጊዜ ካለቀና የመዘምራን ወይንም የአምልኮ ቡድን አባላቱም ከችግሩ ውስጥ መውጣት በአባላቱና በአለም አቀፍ የኢትዮጵያ ወንገላዊት ቤተ ክርስቲያን የመዝሙር እና የአምልኮ አገልግሎት መጋቢው እንዲሁም ችግሩን እየተከታተሉ ባሉ ሌሎች የቤተ ክርስቲያኒቱዋ መጋቢዎች ሲታመንበት የመዘምራን ወይንም የአምልኮ ቡድኑ አባላት ወደ መደበኛው አገልግሎታቸው መመለስ ይችላሉ።

1. አገልግሎትን ጨርሶ አስረክቦ መሔድ

የመዘምራን ወይንም የአምልኮ ቡድኑ አባላት በመዘምራን ወይንም በአምልኮ ቡድኑ ውስጥ ያላቸውን አገልግሎት በተለያየ ምክንያት በሚተዉበት ጊዜ ይህንኑ ለመዘምራን ወይንም ለአምልኮ ቡድኑ መሪዎች አስቀድሞ ማሳወቅ ይኖርባቸዋል። የመዘምራን ወይንም የአምልኮ ቡድን መሪዎችም ጉዳዩን ለመጋቢው ያሳውቃሉ። የመዘምራን ወይንም የአምልኮ ቡድኑ አባላት ከመዘምራን ወይንም ከአምልኮ ቡድን መሪዎች ጋር በመነጋገር በመዘምራን ወይንም በአምልኮ ቡድኑ አባላት ፊት በጸሎት ይሸኛሉ። የሚሸኙትም የመዘምራን ወይንም የአምልኮ ቡድኑ አባላትም እግዚአብሔርን እንዲያገለግሉበት የተሰጣቸውን የሙዚቃ መሳሪያ የመዝሙር ደብተር ሆነ አልባሳትን ለመዘምራን ወይንም ለአምልኮ ቡድኑ መሪዎች በመዘምራን ወይንም በአምልኮ ቡድኑ አባላት ፊት መልሰው የመዘምራን ወይንም የአምልኮ ቡድኑን ባርከው አገልግሎታቸውን እና ሐላፊነታቸውን ያስረክባሉ ።

1. ስነስርአታዊ እርምጃዎች

የመዘምራን ወይንም የአምልኮ ቡድኑ አባላት የሚጠበቅባቸውን ግዴታዎች እና ሐላፊነቶች በተለያየ ምክንያት ቸል በሚሉበት ጊዜ የመዘምራን ወይንም የአምልኮ ቡድኑ መሪ አባላቱን ሊያነጋግራቸው ሊመክራቸው ይገባል።

ሁለት ሶስት ጊዜ ተመክረው በቸልነኝነታቸው የቀጠሉ የመዘምራን ወይንም የአምልኮ ቡድኑ አባላት የመጨረሻ ማስጠንቀቂያ የመዘምራን ወይንም የአምልኮ ቡድኑ መሪ በፅሁፍ ወይንም በቴክስት ይሰጣቸዋል።

የመጨረሻ ማስጠንቀቂያ የተሰጣቸው የመዘምራን ወይንም የአምልኮ ቡድኑ አባላት በቸልነኝነታቸው ከቀጠሉ የሚቀጥለውን ወር አገልግሎት እንዳያገለግሉ በመዘምራን ወይንም በአምልኮ ቡድኑ መሪ ይታገዳሉ። ይህንንም የመዘምራን ወይንም የአምልኮ ቡድኑ መሪ በአለም አቀፍ የኢትዮጵያ ወንገላዊት ቤተ ክርስቲያን ለመዝሙር እና የአምልኮ አገልግሎት መጋቢ ያሳውቃል።

ከአገልግሎት ታግደውም አባላቱ በቸልነኝነታቸው ከቀጠሉ ጠለቅ ያለ የምክር እና የትምህርት ጊዜ ሊያስፈልጋቸው ስለሚችል አባላቱ በአለም አቀፍ የኢትዮጵያ ወንጌላዊት ቤተ ክርስቲያን የመዝሙር እና የአምልኮ አገልግሎት መጋቢ ተከታታይ የምክር እና የትምህርት ጊዜ ይሰጣቸዋል መጋቢው በቂ የትምህርት እና የክትትል ጊዜ እንዳኙ በሚያምንበት ጊዜ የመዘምራን ወይንም የአምልኮ ቡድኑ አባላት ወደ መደበኛው አገልግሎታቸው መመለስ ይችላሉ።

በነዚህ ሁሉ የማስተማር፣ የመምከር እና የመገሰፅ ሂደት ውስጥ አልፈው ነገር ግን አባላቱ በቸልነኝነታቸው ከቀጠሉ የመዘምራን ወይንም የአምልኮ ቡድኑን ህብረት እና አንድነት ለመጠበቅ ሲባል አባሉ ከአገልግሎት ይሰናበታሉ።

የመዘምራን ወይንም የአምልኮ ቡድኑ አባላት ከሚጠበቅባቸው ግዴታዎች እና ሐላፊነቶች መካከል አንዱ የመዘምራን ወይንም የአምልኮ ቡድኑን ህብረት መጠበቅ ሲሆን አባላቱ ህብረትን የሚከፋፍል ብሎም የሚያፈርስ ማንኛውንም አይነት ተግባር አውቀው ቢፈፅሙ ካለምንም ቅድመ ሁኔታ ከአገልግሎት ይሰናበታሉ።

የመዘምራን ወይንም የአምልኮ ቡድኑ አባላት ከሚጠበቅባቸው ግዴታዎች እና ሐላፊነቶች መካከል አንዱ የአገልግሎትን ስም መጠበቅ ሲሆን በምንኛውም አይነት መልኩ የአገልግሎቱን ስም ቢያጠፉ ካለምንም ቅድመ ሁኔታ ከአገልግሎት ይሰናበታሉ።